b"\n_START_ARTICLE_\nWEP\n_START_PARAGRAPH_\nWEP (engl. Wired Equivalent Privacy) on IEEE:n 802.11-standardin ensimm\xc3\xa4inen ty\xc3\xb6aseman ja tukiaseman v\xc3\xa4list\xc3\xa4 langatonta tietoliikennett\xc3\xa4 suojaamaan kehitetty salausmenetelm\xc3\xa4. WEP-salauksen on tarkoitus suojata langatonta verkkoa salakuuntelulta ja est\xc3\xa4\xc3\xa4 valtuuttamattomilta k\xc3\xa4ytt\xc3\xa4jilt\xc3\xa4 p\xc3\xa4\xc3\xa4sy verkkoon._NEWLINE_WEP luottaa salaiseen avaimeen, josta alun perin tehtiin Yhdysvaltain tiukkojen salakirjoitukseen liittyvien vientim\xc3\xa4\xc3\xa4r\xc3\xa4ysten vuoksi vain 40-bittinen. My\xc3\xb6hemmin kehitettyjen 802.11b- ja 802.11g-suositusten my\xc3\xb6t\xc3\xa4 voidaan k\xc3\xa4ytt\xc3\xa4\xc3\xa4 my\xc3\xb6s 64- tai 128-bittist\xc3\xa4 salaista avainta. Salainen avain hoitaa l\xc3\xa4hetett\xc3\xa4vien pakettien kryptaamisen ja pyrkii takaamaan siirrett\xc3\xa4v\xc3\xa4n tiedon eheyden.\n_START_SECTION_\nTietoturvan taso\n_START_PARAGRAPH_\nKoska WEP-salaus on purettavissa helposti 'kotikonstein', voidaan WEPi\xc3\xa4 pit\xc3\xa4\xc3\xa4 hyvin heikkona salausmenetelm\xc3\xa4n\xc3\xa4. Useat WLANit ovat kuitenkin t\xc3\xa4ysin suojaamattomia, joten WEP-salaus saattaa toimia psykologisena hidasteena, jos samalla alueella on my\xc3\xb6s salaamattomia WLANeja. On muistettava, ett\xc3\xa4 WLANit toimivat hyvin rajatulla alueella. WEP-salauksella suojattu verkko on kuitenkin haavoittuvainen vain harkituille v\xc3\xa4\xc3\xa4rink\xc3\xa4yt\xc3\xb6ksille eli heikon avaimen murtamiselle, eik\xc3\xa4 WEP-salausta voida murtaa vahingossa._NEWLINE_WEP k\xc3\xa4ytt\xc3\xa4\xc3\xa4 RSA Securityn RC4-salausalgoritmia, jonka toiminnassa on havaittu puutteita. WEP-salauksen haittana ovat my\xc3\xb6s lyhyet alustusvektorit (IV, Initialization Vector), jotka l\xc3\xa4hetet\xc3\xa4\xc3\xa4n salaamattomina jokaisen kehyksen parissa ensimm\xc3\xa4isess\xc3\xa4 bitiss\xc3\xa4. Tietoliikennett\xc3\xa4 kuuntelemalla sek\xc3\xa4 siirrett\xc3\xa4v\xc3\xa4\xc3\xa4 dataa ja samankaltaisia alustusvektoreita seuraamalla voidaan laskea salattu avain eli murtaa verkon salaus. Siirrett\xc3\xa4v\xc3\xa4t datam\xc3\xa4\xc3\xa4r\xc3\xa4t langattomassa verkossa vaikuttavat siihen, kuinka helposti ja nopeasti avain on murrettavissa._NEWLINE_MAC-osoitteisiin pohjautuvaa suodatusta on k\xc3\xa4ytetty WEP:n rinnalla, vaikka MAC-suodatin ei 802.11-standardiin varsinaisesti kuulukaan. K\xc3\xa4yt\xc3\xa4nn\xc3\xb6ss\xc3\xa4 MAC-suodatinta k\xc3\xa4ytt\xc3\xa4v\xc3\xa4 langattoman verkon tukiasema tai palomuuri takaa p\xc3\xa4\xc3\xa4syn verkkoon vain niille verkkolaitteille, joiden MAC-osoitteet on m\xc3\xa4\xc3\xa4ritetty ennalta. Pelkk\xc3\xa4 MAC-suodatin ei kuitenkaan yksin riit\xc3\xa4, sill\xc3\xa4 joillekin verkkokorteille on mahdollista ohjelmiston avulla m\xc3\xa4\xc3\xa4ritt\xc3\xa4\xc3\xa4 itse MAC-osoite, ja langattoman l\xc3\xa4hiverkon liikennett\xc3\xa4 voidaan kuunnella my\xc3\xb6s yritt\xc3\xa4m\xc3\xa4tt\xc3\xa4 edes itse yhdist\xc3\xa4\xc3\xa4 siihen.\n_START_SECTION_\nParempia ratkaisuja\n_START_PARAGRAPH_\nWEPin parempi versio on nimelt\xc3\xa4\xc3\xa4n Temporal Key Integrity Protocol, TKIP. K\xc3\xa4ytt\xc3\xa4jien tunnistamiseen on vaivalloisten k\xc3\xa4sin asetettavien avainten lis\xc3\xa4ksi olemassa IEEE 802.1X-standardi._NEWLINE_WEP-salauksen ongelmien paljastuttua kehitettiin WPA-salaustekniikka, joka on mit\xc3\xa4 suurimmissa m\xc3\xa4\xc3\xa4rin syrj\xc3\xa4ytt\xc3\xa4nyt WEP-salauksen, vaikka jotkin laitevalmistajat tarjoavat laitteistoasetuksissa viel\xc3\xa4 WEP-salauksen k\xc3\xa4ytt\xc3\xb6mahdollisuutta."